## Pravilnik o licencijama za obavljanje djelatnosti jav­nog cestovnog prijevoza i kolodvorskih usluga

### NN 87/2005 (18.7.2005.), Pravilnik o licencijama za obavljanje djelatnosti jav­nog cestovnog prijevoza i kolodvorskih usluga

# MINISTARSTVO MORA, TURIZMA, PROMETA I RAZVITKA

**1723**

Na temelju članka 7. stavka 7. i članak 13.
stavka 9. Zakona o prijevozu u cestovnom prometu (»Narodne novine« br. 178/04 i 48/05) ministar mora, turizma, prometa i
razvitka donosi

## PRAVILNIK

### O LICENCIJAMA ZA OBAVLJANJE DJELATNOSTI JAVNOG CESTOVNOG PRIJEVOZA I KOLODVORSKIH USLUGA

OPĆE ODREDBE

Članak 1.

Ovim Pravilnikom uređuje se sadržaj i oblik
licencije i izvoda licencije za obavljanje djelatnosti javnog cestovnog
prijevoza, licencije za obavljanje kolodvorskih usluga za autobusne i teretne
kolodvore i potvrde i izvoda potvrde o prijavi prijevoznika za vlastite
potrebe, te načinu vođenja i korištenja evidencije o izdanim licencijama i
potvrdama za prijevoz za vlastite potvrde.

Članak 2.

Licenciju može dobiti pravna ili fizička osoba
koja je registrirana za obavljanje djelatnosti javnog cestovnog prijevoza,
odnosno kolodvorskih usluga, te ako ispunjava uvjete iz Zakona o prijevozu u
cestovnom prometu (u daljnjem tekstu: Zakon).

Članak 3.

Ispunjavanje Zakonom propisanih uvjeta za
dobivanje licencije za obavljanje djelatnosti javnog cestovnog prijevoza
putnika i tereta prijevoznik, odnosno pravna ili fizička osoba dokazuje:

1. Registraciju za obavljanje djelatnosti:
obrtnicom ili potvrdom o upisu u obrtni registar, odnosno rješenjem Trgovačkog
suda o upisu u sudski registar.

2. Odgovarajuću stručnu osposobljenost:

– uvjerenjem o položenom ispitu o stručnoj
osposobljenosti;

– VSS prometnog smjera i jednu (1) godinu radnog
iskustva ili VŠS cestovnog smjera i tri (3) godine radnog iskustva preslikom
diplome i radne knjižice za ovlaštenu osobu odgovornu za prijevoz;

– najmanje pet (5 godina) radnog iskustva u
upravljanju prijevozom preslikom rješenja Trgovačkog suda o upisu u sudski
registar ili obrtnicom i preslikom radne knjižice, odnosno potvrdom o
obavljanju poslova upravljanja prijevozom.

3. Vlasništvo najmanje jednog registriranog
motornog vozila ili pravo na upotrebu tog vozila na osnovi sklopljenog ugovora
o zakupu ili leasingu: ovjerenom kopijom prometne
dozvole i ugovorom o leasingu ili zakupu vozila kojim
će obavljati djelatnost.

4. Odgovarajuća vlastita ili ugovorom zakupljena
parkirališta za motorna vozila i prikolice kojima obavlja prijevoz u cestovnom
prometu:

– izvatkom iz zemljišnih knjiga ili posjedovnim
listom ne starijim od 60 dana, a ukoliko se radi o zakupu parkirališta i
ovjerenim ugovorom i rješenjem nadležnog tijela o ispunjavanju posebnih uvjeta
za parkiranje vozila za međunarodni javni cestovni prijevoz, odnosno za unutarnji
javni cestovni prijevoz utvrđivanjem tih uvjeta po službenoj dužnosti, u
postupku izdavanja licencije.

5. Financijsku sposobnost, jednom od sljedećih
isprava:

a) izvodom iz odgovarajućeg registra o visini
osnivačkog kapitala ili,

– kopijom bilance stanja podnesenoj poreznoj
upravi ili,

– popisom osnovnih sredstava, dokazom o nabavci
i uplati vozila, uređaja, opreme ili poslovnog prostora ili,

– vlasničkim listom za neopterećene nekretnine
ili,

– ugovorom o namjenski vezanom depozitu u banci
ili,

– garancijom banke ili druge financijske
institucije o kreditnoj sposobnosti ili,

– potvrdom o raspoloživim sredstvima i

b) potvrdom porezne uprave ne starijom od 30
dana, da ne duguje za više od dva mjeseca poreze i doprinose za mirovinsko i
zdravstveno osiguranje.

6. Dobar ugled: potvrdom nadležnog suda kojom
pravna osoba i odgovorna osoba u pravnoj osobi, te fizička osoba – obrtnik
dokazuju da:

– nisu pravomoćno osuđeni zbog kaznenog dijela
protiv imovine, službene dužnosti, sigurnosti i povrede prava na rad i drugih
prava iz rada i prava na zdravstvenu zaštitu, platnog prometa i poslovanja,
sigurnosti prometa, okoliša prostora i prirodnih dobara;

– im nije izrečena zaštitna mjera zabrane
obavljanja djelatnosti javnog cestovnog prijevoza, zaštitna mjera zabrane obavljanja
djelatnosti javnog cestovnog prijevoza;

– nije osuđena za druga kaznena dijela na kaznu
zatvora dužu od godinu dana;

– u zadnje dvije godine od dana podnošenja
zahtjeva nije više od dva puta pravomoćnom odlukom suda za prekršaje kažnjen za
prekršaj povezan s obavljanjem djelatnosti cestovnog prijevoza putnika i
tereta, u skladu s propisima iz područja cestovnog prijevoza, sigurnosti
cestovnog prometa, rada i zapošljavanja na crno, javnih cesta i nelojalne
konkurencije novčanom kaznom većom od 20 000,00 kuna za pravnu osobu, odnosno
novčanom kaznom većom od 8000,00 kuna za fizičku osobu.

Članak 4.

Ispunjavanje Zakonom propisanih uvjeta za
dobivanje licencije za obavljanje djelatnosti pružanja kolodvorskih usluga za autobusne
kolodvore pravna ili fizička osoba dokazuje:

1. registraciju za obavljanje djelatnosti:
obrtnicom ili potvrdom o upisu u obrtni registar odnosno rješenjem Trgovačkog
suda o upisu u sudski registar,

2. Dobar ugled: potvrdom nadležnog suda kojom pravna
osoba i odgovorna osoba u pravnoj osobi, te fizička osoba – obrtnik dokazuju
da:

– nisu pravomoćno osuđeni zbog kaznenog dijela
protiv imovine, službene dužnosti, sigurnosti i povrede prava na rad i drugih
prava iz rada i prava na zdravstvenu zaštitu, platnog prometa i poslovanja,
sigurnosti prometa, okoliša prostora i prirodnih dobara,

– im nije izrečena zaštitna mjera zabrane
obavljanja djelatnosti javnog cestovnog prijevoza zaštitna mjera zabrane
obavljanja djelat­nosti javnog cestovnog prijevoza,

– nije osuđena za druga kaznena dijela na kaznu
zatvora dužu od godinu dana,

– u zadnje dvije godine od dana podnošenja
zahtjeva nije više od dva puta pravomoćnom odlukom suda za prekršaje kažnjen za
prekršaj povezan s obavljanjem djelatnosti cestovnog prijevoza put­nika i tereta, u skladu s propisima iz područja cestovnog
prijevoza, sigurnosti cestovnog prometa, rada i zapošljavanja na crno, javnih
cesta i nelojalne konkurencije novčanom kaznom većom od 20 000, 00 kuna za
pravnu osobu, odnosno novčanom kaznom većom od 8000, 00 kuna za fizičku osobu,

3. Odgovarajuću stručnu osposobljenost:

– uvjerenjem o položenom ispitu o stručnoj
osposobljenosti;

– VSS prometnog smjera i jedna godina radnog
iskustva ili VŠS cestovnog smjera i tri godine radnog iskustva preslikom
diplome i radne knjižice za ovlaštenu osobu odgovornu za prijevoz;

– najmanje pet godina radnog iskustva u
upravljanju prijevozom preslikom rješenja Trgovačkog suda o upisu u sudski
registar ili obrtnicom i preslikom radne knjižice, odnosno potvrdom o
obavljanju poslova upravljanja prijevozom.

4. Da ima najmanje dva natkrivena perona,
najmanje jedno autotaksi stajalište, osvijetljene i
zagrijane prostorije za boravak putnika, prostor za pohranu prtljage, sanitarne
prostorije, prometni ured, mjesto za prodaju voznih karata, istaknute izvode iz
voznih redova, javne telefonske govornice i prostor prilagođen za pristup
osobama s invaliditetom;

– očevidom i zapisnikom o ispunjavanju
propisanih uvjeta po službenoj dužnosti u postupku izdavanja licencije.

Članak 5.

Ispunjavanje Zakonom propisanih uvjeta za
dobivanje licencije za obavljanje djelatnosti pružanja kolodvorskih usluga za
teretne kolodvore pravna ili fizička osoba dokazuje:

1. registraciju za obavljanje djelatnosti:
obrtnicom ili potvrdom o upisu u obrtni registar odnosno rješenjem Trgovačkog
suda o upisu u sudski registar.

2. Dobar ugled: potvrdom nadležnog suda kojom
pravna osoba i odgovorna osoba u pravnoj osobi, te fizička osoba – obrtnik
dokazuju da:

– nisu pravomoćno osuđeni zbog kaznenog dijela
protiv imovine, službene dužnosti, sigurnosti i povrede prava na rad i drugih
prava iz rada i prava na zdravstvenu zaštitu, platnog prometa i poslovanja,
sigurnosti prometa, okoliša prostora i prirodnih dobara;

– im nije izrečena zaštitna mjera zabrane obavljanja
djelatnosti javnog cestovnog prijevoza zaštitna mjera zabrane obavljanja djelat­nosti javnog cestovnog prijevoza;

– nije osuđena za druga kaznena dijela na kaznu
zatvora dužu od godinu dana;

– u zadnje dvije godine od dana podnošenja
zahtjeva nije više od dva puta pravomoćnom odlukom suda za prekršaje kažnjen za
prekršaj povezan s obavljanjem djelatnosti cestovnog prijevoza put­nika i tereta, u skladu s propisima iz područja cestovnog
prijevoza, sigurnosti cestovnog prometa, rada i zapošljavanja na crno, javnih
cesta i nelojalne konkurencije novčanom kaznom većom od 20 000, 00 kuna za
pravnu osobu, odnosno novčanom kaznom većom od 8000, 00 kuna za fizičku osobu.

3. Odgovarajuću stručnu osposobljenost:

– uvjerenjem o položenom ispitu o stručnoj osposobljenosti;

– VSS prometnog smjera i jedna godina radnog
iskustva ili VŠS cestovnog smjera i tri godine radnog iskustva preslikom
diplome i radne knjižice za ovlaštenu osobu odgovornu za prijevoz;

– najmanje pet godina radnog iskustva u
upravljanju prijevozom preslikom rješenja Trgovačkog suda o upisu u sudski
registar ili obrtnicom i preslikom radne knjižice, odnosno potvrdom o obav­ljanju poslova upravljanja
prijevozom.

4. Da ima odgovarajuću površinu za parkiranje
vozila u skladu s posebnim propisom, prostor i mehanizaciju za pretovar tereta,
prostor za skladištenje tereta, povezanost s najmanje još jednim vidom prometa,
prostor za carinske, otpremničke i agencijske poslove i javnu telefonsku
govornicu

– očevidom i zapisnikom o ispunjavanju
propisanih uvjeta po službenoj dužnosti u postupku izdavanja licencije.

SADRŽAJ I OBLIK
LICENCIJE, IZVODA LICENCIJE I POTVRDE I IZVODA POTVRDE O PRIJAVI PRIJEVOZA ZA
VLASTITE POTREBE

Članak 6.

Obrazac licencije sadrži: grb Republike
Hrvatske, naziv nadležnog tijela koje izdaje licenciju, broj licencije, klasu i
urbroj, ime i prezime, odnosno naziv i sjedište
prijevoznika, vrstu prijevoza za koju se izdaje licencija, mjesto i datum
izdavanja licencije, rok važenja, žig nadležnog tijela i potpis odgovorne
osobe.

Na izvodu licencije za pojedino vozilo se osim
podataka navedenih u stavku 1. ovoga članka upisuju i podaci o vozilu: marki i
tipu, broju šasije, registarskoj oznaci vozila, godini proizvodnje, te broj
obrtnice odnosno matični broj subjekta.

Licencija se tiska na formatu A4, a izvod
licencije ima dva dijela sljedećih dimenzija: kada je otklopljen 148 × 105
milimetra, a kada je preklopljen 74 × 105 milimetra.

Obrazac licencije i izvod licencije moraju biti
tiskani na poseb­no zaštićenom papiru koji ima:
vodeni žig, UV zaštitu i hologramsku zaštitu.

Obrazac licencije i izvoda licencije sastavni su
dijelovi ovoga Pravilnika.

Članak 7.

Obrazac licencije za obavljane kolodvorskih
usluga za autobusne i teretne kolodvore sadrži: grb Republike Hrvatske, naziv
nadležnog tijela koje izdaje licenciju, broj licencije, klasu i urbroj, ime i prezime, odnosno naziv i sjedište pravne ili
fizičke osobe, mjesto i datum izdavanja licencije, rok važenja, žig nadležnog
tijela i potpis odgovorne osobe.

Obrazac licencije sastavni je dio ovoga
Pravilnika.

Članak 8.

Obrazac potvrde o prijavi prijevoza za vlastite
potrebe sadrži: grb Republike Hrvatske, naziv nadležnog tijela koje izdaje
potvrdu, broj potvrde, ime i prezime, odnosno naziv i sjedište podnositelja
zahtjeva, mjesto i datum izdavanja potvrde, rok važenja, žig nadležnog tijela i
potpis odgovorne osobe.

Na izvodu potvrde o prijavi prijevoza za
vlastite potrebe za pojedino vozilo se osim podataka navedenih u stavku 1.
ovoga članka upisuju i podaci o vozilu: marki i tipu, broju šasije,
registarskoj oznaci vozila, godini proizvodnje, te broj obrtnice odnosno
matični broj subjekta.

Potvrda se tiska na formatu A4, a izvod potvrde
ima dva dijela sljedećih dimenzija: kada je otklopljen 148 × 105 milimetra, a
kada je preklopljen 74 × 105 milimetra.

Obrazac potvrde o prijavi prijevoza za vlastite
potrebe i izvod potvrde moraju biti tiskani na posebno zaštićenom papiru koji
ima: vodeni žig, UV zaštitu i hologramsku zaštitu.

Obrazac potvrde i izvoda potvrde sastavni su dijelovi
ovoga Pravilnika.

Članak 9.

Obrasci licencije i izvoda licencije za sve
vrste prijevoza u unutarnjem javnom cestovnom prometu su svjetlo smeđe boje.

Obrasci licencija i izvoda licencija za sve
vrste prijevoza u međunarodnom javnom cestovnim prometu su svjetlo plave boje.

Obrazac licencije za kolodvorske usluge je
bijele boje.

Obrasci potvrde i izvoda potvrde o prijavi
prijevoza za vlastite potrebe su svjetlo sive boje.

SADRŽAJ, OBLIK I NAČIN
VOĐENJA I KORIŠTENJA UPISNIKA LICENCIJE I PRIJEVOZA ZA VLASTITE POTREBE

Članak 10.

Nadležna tijela dužna su voditi upisnike o
izdanim licencijama za javni cestovni prijevoz, upisnik o izdanim licencijama
za kolod­vorske usluge i
upisnik o izdanim potvrdama o prijevozu za vlastite potrebe.

Upisnik o izdanim licencijama i potvrdama vodi
se na obrascu veličine A4 s odgovarajućim sadržajem
uvezenim u knjigu.

Obrasci upisnika iz stavka 1. ovoga članka
tiskani su uz ovaj Pravilnik i čine njegov sastavni dio.

Upisnici o izdanim licencijama i potvrdama mogu
se voditi i na računalu u istovjetnom obliku i sadržaju.

Ako se upisnici o izdanim licencijama i
potvrdama vode na računalu obvezno se ispisuju i uvezuju u knjigu.

Upisnici o izdanim licencijama i potvrdama su
javni.

Članak 11.

Upisnik izdanih licencija za javni cestovni
prijevoz sadrži: redni broj, ime i prezime, prebivalište ili naziv i sjedište
prijevoznika, vrstu licencije, broj licencije, te datum izdavanja i rok
važenja.

Upisnik izdanih licencija za kolodvorske usluge
sadrži: redni broj, ime i prezime, prebivalište ili naziv i sjedište fizičke
ili pravne osobe koja obavlja kolodvorske usluge, broj licencije, te datum
izdavanja i rok važenja.

Upisnik izdanih potvrda o prijevozu za vlastite
potrebe sadrži: redni broj, ime i prezime, prebivalište ili naziv i sjedište
pravne ili fizičke osobe koja obavlja prijevoz za vlastite potrebe vrstu
potvrde, broj potvrde, te datum izdavanja i rok važenja.

Članak 12.

Uredi državne uprave u županiji, odnosno,
upravno tijelo Grada Zagreba, dostavljaju presliku licencije i potvrde o
prijevozu za vlastite potrebe ministarstvu nadležnom za promet (Uprava
cestovnog prometa i Uprava inspekcijskih poslova) i Državnom inspektoratu
Republike Hrvatske.

Članak 13.

U slučaju gubitka, krađe ili uništenja
licencije, izvoda licencije, potvrde o prijevozu za vlastite potrebe, ili
izvoda potvrde, prijevoznik, odnosno, pravna ili fizička osoba koja obavlja
prijevoz za vlastite potrebe dužni su, u roku od osam dana od dana nastanka
gubitka, krađe ili uništenja izvršiti objavu u Službenom listu Repub­like Hrvatske.

Po predočenju dokaza o objavi iz stavka 1. ovoga
članka prijevozniku odnosno, pravnoj ili fizičkoj osobi koja obavlja prijevoz
za vlastite potrebe, nadležno tijelo izdat će duplikat licencije, izvoda
licencije, potvrde o prijevozu za vlastite potrebe, ili izvoda potvrde.

PRIJELAZNE I ZAVRŠNE
ODREDBE

Članak 14.

Danom stupanja na snagu ovoga Pravilnika
prestaje važiti Pravilnik o odobrenju za obavljanje djelatnosti javnog
cestovnog prijevoza i kolodvorskih usluga (»Narodne novine« broj 10/03).

Članak 15.

Ovaj Pravilnik stupa na snagu osmog dana od dana
objave u »Narodnim novinama«.

Klasa: 011-01/05-02/54

Urbroj: 530-07-05-01

Zagreb, 4. srpnja 2005.

Ministar

**Božidar Kalmeta**, v. r.

![](dodatni/354807.gif)
![](dodatni/354808.gif)
![](dodatni/354809.gif)
![](dodatni/354810.gif)
![](dodatni/354811.gif)
![](dodatni/354812.gif)
![](dodatni/354813.gif)
![](dodatni/354814.gif)
![](dodatni/354815.gif)

Pravilnik, NN 87/2005-1723